Ferreira wil nie rugbystewels wegpak | Netwerk24
Deur Michael Green 02 Junie 2020 18:45
Te oud vir rugby? Watwou! Schalk Ferreira aan die sweet by sy huis in Port Elizabeth gedurende die inperkings.
'n Vasberade Schalk Ferreira aan die storm. Ferreira soek nuwe weivelde nadat die Kings hom nie weer 'n kontrak aangebied het nie. Foto: Gallo Images
Ferreira (36) se kontrak met die Southern Kings eindig teen die einde van dié maand en die Oos-Kaapse franchise het besluit om hom nie 'n nuwe een aan te bied nie.
"Ek hoop om weer in Frankryk of dalk in Italië te gaan speel. Daar dink hulle anders oor ouderdom," sê Ferreira, wat voorheen ook vir Toulouse in Frankryk uitgedraf het.
"Ek het geen kwade gevoelens teenoor die Kings nie en wil nie enige brûe verbrand nie. Wanneer ek besluit om eendag op te hou rugby speel, sal ek na Port Elizabeth wil terugkom."
Tussen 2013 en 2015 het Ferreira vir Toulouse in Frankryk uitgedraf. Foto: Getty Images
Ferreira sê hy wil graag later by afrigting betrokke raak en hy is bereid om onder te begin.
"Ek is lief vir die Baai en het 'n huis hier. As dit net oor geld gegaan het, sou ek al lankal gewaai het," sê Ferreira.
"Dis nie 'n geheim dat die Kings en die Oostelike Provinsie baie spesiaal vir my is nie. Ek sou gebly het al het die Kings my 'n kleiner salaris aangebied."
Volgens Ferreira verstaan hy dat die Kings weer in 'n bou-fase is. Hy is egter bekommerd dat die franchise dalk van te veel ervare manne ontslae raak.
Buiten vir Ferreira, is Demetri Catrakilis, Rossouw de Klerk en Sarel Pretorius – onder andere – nie weer kontrakte aangebied nie.
Ferreira, wat voorheen die Kings sowel as die OP aangevoer het, was die afgelope seisoen weer een van die leiersfigure vir die Oos-Kapenaars.
Hy was sonder twyfel een van die fiksste voorspelers en het steeds goeie spel vir die Kings gelewer.
'n Leier soos min! Ferreira het in sy tyd in die Oos-Kaap die Kings sowel as die OP aangevoer. Foto: Gallo Images
Die plan was altyd dat hy dié seisoen 'n soort mentor vir die jonger stutte sou wees.
Met die uiters talentvolle loskopstut Alulutho Tshakweni wat die hele seisoen beseer was, kon al die jonger voorrymanne egter nie by sy leiding baat nie.
"Dit is met 'n swaar hart dat ek by die Kings weggaan," sê Ferreira, wat in 2013 die eerste keer vir die Oos-Kapenaars gespeel het.